Suid-Afrikaanse films bekoor oorsese gehore | rooi rose Suid-Afrikaanse films bekoor oorsese gehore | rooi rose
Suid-Afrikaanse films bekoor oorsese gehore
Almal weet Suid-Afrikaanse films is van hoë gehalte - maar dit is net soveel beter wanneer hulle internasionaal erken word. Kyk hier watter flieks tans aandag trek oorsee.
– Saamgestel deur Catherine Schenck. Hooffoto: Lindsey Appolis
Dié Suid-Afrikaanse film staan 'n kans om 'n Oscar te wen by die 90ste Academy Awards wat in Maart vanjaar plaasvind. Hierdie filmverwerking van Roald Dahl se geliefde Revolting Rhymes is vervaardig deur die Kaapse animasie-huis, Triggerfish. Revolting Rhymes is genomineer in die kategorie vir Beste Animasie-kortfilm. Johannesburgse gehore sal 'n voorskou hiervan kan sien by The Bioscope in Maboneng op 16 Februarie 2018.
Nog 'n film wat gekortlys was vir 'n Oscar in die kategorie vir Beste Buitelandse Rolprent is die kontroversiële film Inxeba (The Wound). Inxeba is 'n internasionale projek waar Suid-Afrikaners, Duitsers, Nederlanders en Franse saamgewerk het. Dit is ook genomineer vir 'n toekenning in die kategorie vir Uitstaande Film – Beperkte Vrystelling by die GLAAD Media-toekennings, wat regverdige, akkurate en inklusiewe voorstellings van die LGBTQI+-gemeenskap en die sake wat hul lewens raak, erken. Wat dit nog meer indrukwekkend maak, is die feit dat dit die heel eerste keer is dat 'n buitelandse film 'n nominasie by hierdie fees ontvang. Boonop het hierdie film reeds 19 internasionale toekennings ontvang sedert sy bekendstelling by die Sundance Filmfees in 2017.
Inxeba handel oor tradisie en seksualiteit en vind plaas tydens die Xhosa-deurgangsrites na manwees. Ses openbare voorskoue sal gehou word in Johannesburg, Kaapstad, Pretoria, Port Elizabeth en Durban op 24 Januarie 2018. Hierdie film begin op 2 Februarie 2018 in Suid-Afrikaanse fliekteaters draai.
Ellen: Die Storie van Ellen Pakkies ding mee by die Rotterdamse Internasionale Rolprentfees wat op 27 Januarie 2018 plaasvind. Die bekroonde regisseur en stigter van Gambit Films, Daryne Joshua, wat bekend is vir sy suksesvolle debuutfilm, Noem My Skollie, was aan die stuur van hierdie indrukwekkende produksie, terwyl die draaiboek deur Amy Jephta geskep is met die hulp van die regte Ellen Pakkies se insette.
Die fliek, wat oor twee storielyne afspeel, vertel die storie van Ellen Pakkies (Jill Levenberg) se spanningsvolle verhouding met haar twintigjarige seun, Abie (Jarrid Geduld), wat aan dwelms verslaaf is. Sy dood het in 2007 regoor die wêreld opslae gemaak. Die mees ontstellende aspek van die moordsaak is dat sy ma die moordenaar was. Advokaat Adrian Samuels (Clint Brink) neem dan haar saak in en is vasbeslote om te bewys dat Ellen nie 'n ander keuse gehad het nie. Maar wat het veroorsaak dat sy opgehou het om hulp te soek? Die film is dus die ontstellende verhaal van 'n vrou wat deur die strafproses geplaas word, teregstaan op 'n moordaanklag en gedryf is deur 'n onwrikbare liefde vir haar seun. Dit delf in die innerlike psige van 'n familie wat deur dwelms vernietig word, in een van die gevaarlikste gemeenskappe in Suid-Afrika. 'n Plaag, met gevolge wat verder strek as die Kaapse Vlaktes en die staat se onvermoë om die armstes van die armes te beskerm, beklemtoon.